אליזבת בנקס

אליזבת' איירין בנקס (באנגלית: Elizabeth Irene Banks; נולדה ב-10 בפברואר 1974) היא שחקנית, במאית ומפיקת קולנוע אמריקאית-יהודייה. מועמדת שלושה פרסי אמי על תפקידיה בסדרה "רוק 30". נולדה בשם אליזבת' איירין מיטצ'ל (Elizabeth Irene Mitchell) בפיטספילד, מסצ'וסטס שבארצות הברית למשפחה נוצרית. היא הבת הבכורה מבין ארבעת ילדיהם של אן (לבית וואלאס) ומארק מיטצ'ל. אביה עבד במפעל של ג'נרל אלקטריק ואמהּ עבדה בבנק. כילדה השתתפה כמתחרה בשעשועון טלוויזיה בערוץ ניקלודאון. ב-1992 סיימה את לימודיה בבית הספר התיכון של פיטספילד. בשנת 1996 סיימה בהצטיינות את לימודיה לתואר ראשון באוניברסיטת פנסילבניה, ובכך הפכה לראשונה במשפחתה שהשיגה תואר אקדמי. ב-1998 השלימה לימודי משחק בקונסרבטוריון האמריקאי לתיאטרון שבקליפורניה. בתחילת דרכה כשחקנית, נאלצה לבחור בשם הבמה בנקס, כדי למנוע בלבול בינה ובין שחקנית שקדמה לה בהוליווד, אליזבת' מיטשל. תפקידה הקולנועי הראשון היה בסרט העצמאי "Surrender Dorothy". בשנים שלאחר מכן זכתה בנקס להכרה בזכות השתתפותה בסרטי קולנוע דוגמת "סיביסקיט", סדרת סרטי "ספיידרמן" ו"בתול בן 40". כמו כן, היא גילמה את מושא אהבתו של מארק וולברג בסרט "בלתי מנוצח". במאי 2006 השתתפה בפרק הסיום של העונה החמישית של סדרת הטלוויזיה "סקראבס", בהפקת רשת NBC. הדמות אותה גילמה, של ד"ר קים בריגס, זכתה לאהדה והיא שבה לגלם אותה בהופעות אורח במספר פרקים בעונות השישית והשביעית של הסדרה. ב-2007 היא גילמה את התפקיד הנשי הראשי בסרט "ביל". ב-2008 שיחקה בתפקיד הראשי בסרט "זאק ומירי עושים פורנו", שיצא לאקרנים בארצות הברית בסוף השבוע של ליל כל הקדושים. באותה שנה גילמה גם את דמותה של הגברת הראשונה של ארצות הברית, לורה בוש, בסרטו הביוגרפי של הבמאי אוליבר סטון על חייו של נשיא ארצות הברית לשעבר ג'ורג' ווקר בוש, "W.‎". בשנת 2009 שיחקה במותחן הבלשי "מעשיה על שתי אחיות" בתפקיד רייצ'ל. בשנת 2012 שיחקה בתפקיד ראשי בסרט הקומדיה הרומנטית "למה לצפות כשאתם מצפים" לצד ג'ניפר לופז וקמרון דיאז. באותה שנה שיחקה בסרט "משחקי הרעב" בתפקיד אפי טרינקט. לאחר ששיחקה את גייל בסרט המוזיקלי "פיץ' פרפקט", ביימה והפיקה את סרט ההמשך, "פיץ' פרפקט 2", ואף שבה לגלם את גייל. בשנת 2014 כיכבה בסרט הקומדיה "אבודה במיני" בתור מייגן. בשנת 2017 שיחקה בחידוש הקולנועי לסרט "פאוור ריינג'רס", בו היא מגלמת את ריטה רפולסה האנטגוניסטית הראשית בסרט. בשנה זו זכתה בנקס בפרס קריסטל למצוינות נשים בקולנוע. בשנת 2019 ביימה, כתבה והפיקה את הרימייק לסרט "המלאכיות של צ'ארלי", ואף שיחקה בו בתפקיד מרכזי. ב-2003 בנקס נישאה לכתב הספורט היהודי-אמריקאי מקס הנדלמן (אנ'), בן-זוגה עוד מתקופת הלימודים באוניברסיטה. בנקס עברה תהליך גיור ולמדה יהדות עם רבנים שונים, אך לא השלימה את התהליך: "לא עשיתי מקווה, אז טכנית אני עוד לא גרה". לאחר מכן טענה ש"אני למעשה חיה כיהודייה כבר 15 שנים, בלי עץ חג מולד, כך שהשלמת ההליכים הם לא יותר מרשמיות לא הכרחית." בנקס סיפרה על חינוך ילדיה עם הנדלמן "הילדים שלי הולכים לבתי ספר יהודים, אנו חוגגים רק חגים יהודיים". במרץ 2011, נולד לזוג בן דרך הליך פונדקאות. בנובמבר 2012, נולד לזוג בן נוסף, גם כן באותו הליך. אתר האינטרנט הרשמי של אליזבת בנקס (באנגלית) אליזבת בנקס, ברשת החברתית פייסבוק אליזבת בנקס, ברשת החברתית אקס (טוויטר) אליזבת בנקס, ברשת החברתית אינסטגרם אליזבת בנקס, במסד הנתונים הקולנועיים IMDb (באנגלית) אליזבת בנקס, באתר "אידיבי", מאגר הידע העברי לקולנוע ישראלי ועולמי אליזבת בנקס, באתר AllMovie (באנגלית) אליזבת בנקס, באתר Rotten Tomatoes (באנגלית) אליזבת בנקס, באתר Box Office Mojo (באנגלית) אליזבת בנקס, במסד הנתונים הקולנועיים KinoPoisk (ברוסית) אליזבת בנקס, באתר MusicBrainz (באנגלית) אליזבת בנקס, באתר Discogs (באנגלית) יניר דקל, לוס אנג'לס, השחקנית אליזבת בנקס נמשכת למורן אטיאס, באתר Xnet‏, 5 בפברואר 2012 Jewish Actress Elizabeth Banks Discusses Her Conversion With Marc Maron